AlexejDobrolubov/national_council_slovak_2010 huggingface dataset:
9. schôdza NR SR - 10. deň - A. dopoludnia
Dátum: 2024-02-15
Poslanec: Hajko, Jozef (KDH)
Druh vystúpenia: Vystúpenie v rozprave

50. Registrujem zmenu predsedajúceho a budem rád, že budeme oslobodený od komentujúcich poznámok predsedajúceho k vystúpeniam poslancov. K problému samému. Pán Grendel, ak ste si všimli, ja som ani jedným slovom nespomenul Maďarsko a poviem prečo. Pretože my sme veľmi vzťahovační. Jednoducho veľmi radi posúvame problém do rúk niekoho iného, pretože si ho sami nevieme vyriešiť. Ja by som bol skutočne rád, aby sme k tejto téme pristupovali tak, že sme tu v hraniciach tohto štátu, ľudia, ktorí tu žijeme, a poďme nejakým spôsobom konať a neodvolávajme sa stále na to, že nás tu niekto straší zo zahraničia alebo čo. Ja to poviem tak, že aký priestor vytvoríte, vytvoríte iným aktivitám, dajme tomu aj z iných štátov, tak takým sa ten priestor zapĺňa. Ja neviem, či, či na Spiši nejakí Poliaci neskupujú nejaké nehnuteľnosti, pretože 360 rokov patrilo toto územie Poľsku. Takže pozrime sa na seba, skúsme my ako, ako sebavedomí ľudia, my sme tu zástupcovia všetkých obyvateľov tohto štátu, skúsme ako sebavedomí ľudia a vzdelaní ľudia sa pozrieť na tento problém a povedať si, tak robme v tom niečo. Preto som čakal od ministerky kultúry, aby predložila nejaký svoj návrh, ako by to malo vyzerať. My stále na to čakáme, že vlastne aká bude tá koncepcia v kultúre. No, možno s niečím súhlasiť budeme, možno nebudeme, ale čo bude vzácne na tom, je tá diskusia, že sa o tom bude hovoriť. Takže dúfam, že naše aktivity, ktoré tu teraz robíme, tak budú tým začiatkom, že sa ministerka kultúry k tomu vyjadrí.
9. schôdza NR SR - 10. deň - A. dopoludnia
Dátum: 2024-02-15
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

38. Pán predsedajúci, ďakujem za slovo. Ja som mal prichystaných pár viet, ale pán Szalay ma predbehol. Skutočne to, čo povedal, tak má hlavu a pätu, je to presne tak. Ja tento zákon nemám, nemám problém podporiť, ale nie pre jeho zmysluplnosť, ale pre jeho neškodnosť, by som skôr povedal, pretože predĺžiť lehotu z 30 na 60 dní, asi to má nejaký význam, ja neviem, presne aký, počuli sme, že sa to nejaví zatiaľ ako nejaký veľký problém. Ak k takémuto kroku pristupujem, ja, ja to vnímam tak, že urobím si nejakú analýzu a poviem si, no, 30 je málo, pretože toto, a 60 je možno dobre, a čo ak 90 alebo 45, hej, tak sa pozriem na to a ak je v tom skutočne problém, tak dospejem takýmto, takýmto spôsobom k tomu číslu, ktoré je to opodstatnené. Ale ja sa prikláňam aj k tomu, že je to taká, by som povedal hanba, keď cudzí štát vykupuje pamiatky na Slovensku, je to skutočne hanba, my by sme sa mali nad tým zamyslieť, čo s tým robiť, a preto tak, ako som včera hovoril, tak aj dnes som to pripomínal a znovu to poviem, čakal by som, čakal by som, že ministerka predloží nejaký návrh, nejakú koncepciu, nejakú predstavu, čo v tejto oblasti robiť, aby sme sa pohli ďalej. Som si istý, že by sme našli spoločnú reč, pretože my, my musíme, musíme sa nejako k tomu postaviť čelom a poviem aj prečo. Tu nejde len o to, aby nejaká budova neschátrala, aby sme ju mali pekne, pekne urobenú, rekonštruovanú a tak ďalej, tu ide o oveľa hlbšiu vec. To je úcta k našej histórii a to je tiež kultúra. Úcta k histórii znamená to, že nenecháme si spadnúť nejaký kaštieľ zo 17. storočia. To je, to je úcta k našim predkom a teda k histórii, ako som hovoril. A tá naša história sa nezačala v roku 1993, tá sa začala niekedy, no nechcem ísť zhlboka, aby ma niekto neobviňoval z nejakých konšpirácií, ale žili sme v niekoľkých štátoch posledných, ja neviem, desať, desať storočí. V niekoľkých štátoch sme žili a to je celé naša história. To znamená, ja vidím, vidím dôvody na to, aby sme robili pamätné izby pre našich, ja neviem, štúrovcov z 19. storočia, ale takisto vidím dôvod na to, aby sme si vedeli ochrániť také veci ako hrad Krásna Hôrka, aby sme dokázali prijať aj to, že sme boli súčasťou Uhorska. To je naša história a viedenský cisár bol náš kráľ tiež. Takže ja to vnímam oveľa hlbšie a práve pri takýchto návrhoch zákonov, ako sa teraz, o ktorom teraz rokujeme v parlamente, by sa tá diskusia dala otvoriť, ja by som sa mimoriadne rád do nej zapojil. Na záver poviem iba toľko, tento zákon nevidím dôvod, aby sme nepodporili, ale opakujem, nie pre jeho zmysluplnosť, ale pre jeho neškodnosť.
16. schôdza NR SR - 1.deň - A. dopoludnia
Dátum: 2024-07-15
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

53. Ďakujem veľmi pekne. Naozaj ten postreh, pán kolega, bol geniálny. Čiže my vlastne by sme mali teraz dostať poďakovanie, také veľké poďakovanie od koalície, že sme pomohli tým našou intenzívnou prácou, tým podaním na Ústavný súd a tým, že aj pani prezidentka, tak síce s opozdením, ale predsa len, pán Glück, by sa mohol podujať, že nám chce poďakovať, a dal by kvety pani Števulovej, lebo ona veľmi intenzívne alebo pani Petrík, hej, že proste je komu dať kvety, hej, však, Jurík, za to, že teda pomáhali, aby tie hospodárske škody nenastali. Naozaj. Však my sme pomohli – a, a nič. Žiaden... Ešte sa tu do nás naváža pán kolega zhora, že, že iba z počítača vieme. A takže neviem, tento postreh by si zaslúžil niekde zapísať a mali by sme ho opakovať, že má to zmysel. Má zmysel naša poslanecká práca. Má zmysel opozičná poslanecká práca. Má zmysel vás upozorňovať, len problém je, že vám to nedochádza. A neviete poďakovať.
15. schôdza NR SR - 12.deň - A. dopoludnia
Dátum: 2024-06-28
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

210. Ďakujem pekne. Skúsim teda na niečo kolegovi Štefunkovi. Nehanbia sa, nebudú sa hanbiť a ja som nepovedal, že netreba apelovať . Ja som práveže povedal, že treba apelovať, dokonca, že aj ja som apeloval, aj že teraz apelujem, ale niekedy to proste nedá, nevydá. Ale teraz mi to zasociovalo tým, čo tu povedal kolega Muňko, že ten múr... Viete, ja som v prvom mojom funkčnom období, viete, čo som tu ja dral jazyk? Ja som, ja som tu už všetkým liezol na nervy, l ebo furt som hovoril o tej úžerníckej, úžerníckej loby, ktorá zdiera našich ľudí – a nič, nič, nič, nič. Absolútne. To boli, to boli hodiny, hodiny vystúpení, kde som na to upozorňoval, predkladal návrhy, hovoril o tom, dával riešenia. A viete, čo pomohlo? Že som vymuroval ten múr na tej Obchodnej, ktorý spomínal pán Muňko. Viete, jak sa to zosypalo? Raz-dva sa všetko upravilo. A ja už do nebíčka pôjdem, lebo ja som pomohol desaťtisícom ľudí tým, že som vás smerákov... (Ruch v sále. Prerušenie vystúpenia predsedajúcim.)
15. schôdza NR SR - 12.deň - A. dopoludnia
Dátum: 2024-06-28
Poslanec: Hlina, Alojz (SaS)
Druh vystúpenia: Vystúpenie v rozprave

194. K téme rozprávam. Hovorím sumár. Sumár rokovania parlamentu v kontexte obrazu, hej, ktorý my ľuďom ponúkame a ktorý vy idete teraz preonačiť, lebo aj ten obraz vám už nefunguje. Tu kolegyňa vravela, že youtube už nevysiela. Teraz potrebujete všetko, aj tú realitu, hej, lebo tie, ľudia tie obrázky pozerajú, tak budete vykresľovať vlastnú. Možno spravíte nejaký epický film. Nie o Pribinovi, ale spravíte nejaký epický film o SMER-e. To by bolo scenár! Čo, to by bolo, že tam by bolo hercov, že niečo veľké! A na to potrebujete ten právny základ, ktorým nás tu teraz lámete na kolene, takže máme nad čím rozmýšľať celé leto, a rozmýšľajme nad tým, že s nimi nedá. V nejakom momente sa naozaj s nimi nedá, a ak máme len trošku možnosť robiť mocensky, tak to robme mocensky! Ten apel naozaj nestačí. Máriu Kolíkovú sme im vydali. Vydali sme ju im ako ženu, si na nej zgustli a popreli sme aj ten princíp, hej, že sme ju vydali ako opozícia, že sme ju, nechali hlasovať koalíciu o nej. Nevzbúrili sme sa, nenadstavili sme hruď, nepostavili sme hranu. Nič sme z toho neurobili, len sme si neprevzali hrdinsky papier. Nevystrašilo to absolútne nikoho! (Reakcie z pléna.) Vy viete, prečo to robíte. Viete, že vám to chutí. Len rozmýšľam, že dokedy, dokedy to tí ľudia budú trpieť, a že či naozaj to zväčšovanie tej frustrácie, ktoré bude narastať, lebo tých peňazí bude za chvíľku čoraz viac chýbať, že ako to budete chcieť ukočírovať aj v kontexte toho, lebo tie stopy ste už tam ponechávali, ako ste pristupovali k niektorým procesom. A toto je jeden z procesov, ktorý nahneval, a bolo to tu čítané, koho všetkého nahneval, hej, tie vyjadrenia všetkých tých profesijných organizácií, že to, čo robíte, nerobíte fér. Škoda, mohli sme uzavrieť túto parlamentnú sezónu o niečo lepšie. Ďakujem veľmi pekne. (Potlesk.)
15. schôdza NR SR - 12.deň - A. dopoludnia
Dátum: 2024-06-28
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

192. Čakal som, presne. Ale ja, viete, ja robím taký mentálny mostík k tomu, že vrchol toho celého je to, ten, ten, ten, tá kultúrna vložka na konci. Áno, k tomu sumáru to sedí, pán predsedajúci, sám som zvedavý koho. Neviem, asi sa nám s tým nepriznáte, ale asi nejakého líblinga svojho máte. Pokračovali sme aj tým, že sme schválili rúbací zákon, napriek tomu, že ZMOS s tým nesúhlasil. Napriek tomu sme ho tu schválili. A teraz potrebujete riešiť Audiovizuálny fond, lebo už asi sa našiel nejaký geniálny scenárista s nejakým geniálnym režisérom a predložil nejaký geniálny návrh geniálneho filmu, pracovne to volajme Pribina 2, hej, pokračovanie úspešnej série Pribina 1, takže kvôli tomu sa tu všetko láme na kolene. Doniesli ste pozmeňovací návrh, ktorý vlastne nieže... on, on zmenil, z toho pôvodného čo tam bolo, tam nezostalo nič! Ešte aj to pôvodné, čo bolo, ešte aj to ste upravovali! Takže vlastne úplne nové niečo ste doniesli, okolnosti, ako ste to predkladali, tu spomínali kolegovia. Možno len taký malý odkaz na konci aj pre kolegov z nášho tábora. Učme sa. Učme sa, učte sa, ja som tu registroval takú snahu, aj ja som ju mal, keď som tu bol prvýkrát, snahu apelovať. Snahu. Teda že či náhodou, hej. Ale znova, treba, keď sa dá, treba skúsiť, ale na konci je vždy a vždy – a špeciálne pri niektorých ľuďoch – politika len a len mocenská. A preto ma mrzí to, že v rámci toho sumáru, keď poviem, sme ešte obišli tak, že sme nechali sa, povytierať sebou podlahu a že sme sa tej Márii Kolíkovej nezastali. Viete, to je jedna vec, je tam aj ten princíp, že vlastne oni odvolali z kontrolného výboru, kde majú byť opozícia, koaliční odvola... Princíp nesedí, absolútne. A ešte špeciálne, kolegovia, pre vás do progresívnych radov, že aj ženu. Ja by som, ja sa ženy, keď môžem, možno nemám vždy na ústach, že aj, aj, ale ja mám ako veľkú úctu k ženám a že proste ženy sa treba zastať! A špeciálne v tomto prípade, to bolo absolútne nevyhnutné! A tu, priznávam, že mi to bolo deficitné. Nevidel som žiaden, žiadnu hruď nadstavenú, okej, keď ju stiahnete, tak my odchádzame, balíme veci z kancelárií. Ja viem, že aj v lete je príjemne v tých kanceláriách, ale na toto počúvam. To mi zachýbalo aj v celej tej našej politickej práci. Nie je to celkom dobrá bodka pred ukončením tejto parlamentnej sezóny, že sme nechali sebou povytierať podlahu. Nakoniec sme... Naozaj sme nechali. My sme hrdinsky si neprevzali papier na odvolanie. To bolo veľké hrdinstvo. A oni sa z toho strašne zľakli, koaliční... (Prerušenie vystúpenia predsedajúcim.)
15. schôdza NR SR - 12.deň - A. dopoludnia
Dátum: 2024-06-28
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

182. Ďakujem pekne. Boli uprené moje práva, ja som chcel vystúpiť v druhom čítaní, a takže to bude musieť niekto, tie veci povedať v treťom čítaní, ale na tú otázku, čo si aj kolegyňa položila, že prečo , no však je jasné, že prečo, lebo bratislavská kaviareň a slniečkari a liberáli zanešvárili celý ten Audiovizuálny fond tak, že nikto už nenatočí žiadny epos o Pribinovi. Viete? A toto celé bude kľúčový parameter toho celého, že na to, aby sa mohol natočiť druhý, lebo už jeden sa natočil za štátne (povedané so smiechom), peniaze zmizli, Pribina nebol, tak ide ďalší Pribina. Pribina číslo 2 a pokračovanie veľkej série epickej o Pribinovi. No a že na to musia spraviť si predpolia a poupratovať v tomto Audiovizuálnom fonde, takže áno, keď chceme hľadať otázku, že prečo, skúsim sa aj v mojom, v mojej rozprave k tomu nejakým spôsobom dotknúť. A čo ma ešte celkom zaujalo aj vo vystúpeniach kolegov, že to tu dávate akože SNS, ale podľa mňa to je chyba lávky. Pod tým pozmeňovákom je podpísaná pani Laššáková, akože je, tu ten pozmeňovák pána Farkašovského, keď čítam dobre, tak je tam podpísaná pani Laššáková, pani Laššáková je z HLAS-u, pokiaľ sa nemýlim, rád si to takto faktograficky akože uzrejmím. Čiže viete, že nerobme teda, že tí snsáci, to je komplet celá vládna koalícia, proste ide točiť Pribinu číslo 2, hej, takže dajme pozor.
15. schôdza NR SR - 11.deň - A. dopoludnia
Dátum: 2024-06-27
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

97. Ďakujem pekne za ten príspevo,k aj to, že kolegyňa sa venovala tomuto bodu obmedzenia. Zákon z toho, čo vieme a teda neviem, ako ho pán Gašpar teda doplnil tým pozmeňovákom úplne presne, lebo som tu nemohol fyzicky byť, ale nepredpokladám, že zmenil to, že sú takzvané pozitívne a negatívne zhromaždenia. A viete, lebo zákon to nerozlišuje. A vy týmto spôsobom, ja som sa to snažil povedať v mojej rozprave, vy týmto zakážete sa modliť, zvolať ľudí na zhromaždenie pred dom dajme tomu farára, učiteľa, modliť sa za jeho uzdravenie. Nebude môcť a obec to bude musieť zakázať a polícia bude musieť také zhromaždenie rozprášiť. To ja neviem, či tu bolo povedané, ja som sa to tu snažil povedať, zopakujem to aj teraz. Lebo ak máme byť spravodliví, tak musíme byť spravodliví, jak môžte zakázať negatívne zhromaždenie, tak aj takéto bude musieť obec zakázať. Podľa toho zákona bude ho musieť zakázať, nemôže ho zvolať. Aj keby ho nejaká náboženská obec zvolala, ani tak to nesedí a už vôbec nie nejaký jednotlivec. Takže ak niekto bude chcieť urobiť také, robili sa nejaké pietne zhromaždenia, spomienkové zhromaždenia, zhromaždenia za uzdravenie, robilo sa veľa vecí, ktoré boli pozitívne, neboli negatívne, hej, že tam rušili, lebo on kukal futbal a niekto mu vrieskal pod oknami a to vám hrozne vadí. Takže neviem, či ste to dobrali do dôsledkov a toto je tiež jeden z tých dôsledkov, že nebudú môcť byť takéto organizované a obec bude musieť postupovať striktne. A verím, že si to teda aj potom niekto prizre, že či naozaj striktne postupuje v takom prípade, že bude musieť také zhromaždenie zakázať a ak by sa napriek tomu realizovala, tak polícia ho bude musieť rozprášiť. Ďakujem.
15. schôdza NR SR - 10.deň - B. popoludní
Dátum: 2024-06-26
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

54. Ďakujem pekne. Mne je ľúto, že som nestihol sa prihlásiť do rozpravy, lebo som mal niečo na vybavenie, ja som sa pripravoval na iný zákon, o krajinnom plánovaní, všetko sa tu mení zo dňa na deň, z hodiny na hodinu (povedané so smiechom), človek stráca prehľad, nuž tak len asi takto. A kolegyňa veľmi dobre podotkla, že vlastne sa nám, že to je galérka, hej? Viete, galérka, to je slangový výraz na nejakú, a my máme naozaj, že, na úrovni podpredsedov to je galérka s výnimkou toho Šimečku mladého. No tak to naozaj, že, pán Šimečka, najvyšší čas niečo ukradnúť (povedané so smiechom), lebo vás stade vystrnadia, no. Viete, krásne to sadlo. Všetci traja, všetci traja sú naozaj cnostní muži v cnostnej slovenskej politike. Ten príklad je desivý, čo z toho, čo z toho vyplýva, a neviem, čo s tým mienia ďalej robiť. Ja ináč, prísne vzaté, trošku tomu rozumiem, prečo tú nomináciu pána Gašpara dali a ono je to zvykom v takých tých všelijakých mafiánskych zoskupeniach to je odmena. Viete, to je za odmenu. Pán Gašpar tam bol rok, rok vydržal. Rok nepovedal a asi to nebolo vždycky jednoduché a to je vec, ktorú, za ktorú sa odmeňuje, hej, to treba jasne povedať. A možno skončím len s drobnou poznámkou na záver. Včera som tu zožal takú búrku, že som si dovolil spomenúť manželku pána Gašpara, aj pán Richter, že ste sa niekde zavzdušňovali, že čo som si to vôbec dovolil. Viete, na mňa si niekto dovolil za štátne peniaze moju dcéru sťahovať fotky, a že kde chodí do školy a pomaly aké máme autá a neviem čo, za jeho, za jeho prezidentovania. To si dovolil na mňa. A ja som si dovolil len spomenúť v kontexte koncentrácie bezpečnostných zložiek v rodinných rukách. A ja som jeho manželku nespomenul, prečo som chcel spomenúť manželku, ja som ju spomenul preto, lebo som nemal vygúgleného pána Gašpara, že či má aj druhého syna, možno by som spomenul jeho. Ja som len logicky predpokladal, že keď má syna, tak má aj manželku. Preto som ho spomenul, pre nič iné, pre nič viac.
15. schôdza NR SR - 10.deň - A. dopoludnia
Dátum: 2024-06-26
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

30. Ďakujem veľmi pekne kolegovi za faktografiu, ale to myslím, že v Poľsku hovoria, že fakty hovoria ináč, no tak problém majú tie fakty, nie my, hej? Čiže neviem, nakoľko má zmysel tuná hovoriť fakty, ale aspoň to pre zápis odznelo, hej, ako sa veci majú. A ešte k tomu, čo kolega spomínal, pán minister veľmi nekorektne tu teda naznačil, že Česi to majú 80, pozabudol však niektoré skutočnosti, hej, že ja som si to narýchlo pozrel, ten zákon to presne neupravuje, upravuje to vyhláška a tá vyhláška sa zase odvoláva na zákon, kde hovorí, že teda ako kolega povedal, že neplatí to pre náhradnú výsadbu a neplatí to pre významný krajinný prvok, hej, čo sa môže určiť niečo ako významný krajinný prvok a vtedy to neplatí, to ustanovenie tých 80. Čiže aj český zákon pozná veľa možností, ako dreviny chrániť. Čiže nestačí, ale ja viem, že pre niektorých kolegov poslancov úplne stačí, že Česi to majú tak. No nemajú to tak, ako to povedal pán minister, hej? Keď si to rozmeníme na drobné, tak možno ešte v niektorých ohľadoch je prísnejší ako ten náš, hej, lebo ak by sa niečo stalo významným krajinným prvkom, tak tam neplatí ani hranica 40, ani nijaká, ale tam vlastne od nulovej hranice sa v zásade ide. Čiže ale stálo by to na samostatnú debatu a to je presne, čo my tu robíme. My tu robíme takú instagramovú, scrollovanie po obrazovke, jak pán minister teraz, takú instantnú politiku, že stačí len trepnúť nejakú somarinu, nikto si to nedočíta, nikto si to nedočíta, nenaštuduje a berie to ako fakt, hej? Faktom je to, o čom hovoril kolega. Dvadsať rokov sa to nemení, dvadsať rokov nikto nemení to, kedy si môže človek, keď si na záhradke vysadí stromček, niečo vyrúbať alebo nevyrúbať. Teraz, čo meníte, tak meníte to, že zlacňujete výstavbu veľkým developerom. To je celé. Však to priznajte, povedzte, že to je vo vašom pláne, že to je tá národniarska politika, je to národnoštátny záujem a preto to robíte. Však to priznajte.
15. schôdza NR SR - 10.deň - A. dopoludnia
Dátum: 2024-06-26
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

16. Ďakujem pekne. Ja som sa do tej rozpravy prihlásil, že som bol zvedavý, že čo vlastne minister povie, že či má zmysel reagovať, ale pravdepodobne to ani nevyužijem, tak nebudem zdržiavať. A áno, toto bolo vystúpenie, ktoré znova nič nepovedalo v tom parametri, ktorý namietam, a ten parameter, ktorý namietam, prečo sa to mení v tom, že pri pozemkoch určených na zastavanie sa to zjednodušuje, hej. Nezjednodušuje sa to. Keby ste mi povedali, že chcete tým, ktorí si zasadili stromček na svojej záhradke, a bolo to 80 a chcete, nech je to viac, nech je to 90, 100, lebo však keď si zasadil stromček, tak nech si ho aj vyrúbe a neviem čo. Vôbec toto nemeníte, meníte len to, že ide sa to zastavať a vždycky, jak sa hovorí cui bono, cui prodest, že v čí prospech. Stále sa vyhýbate tomu povedať, že prečo to robíte. Robíte to v prospech tých developerov. Ja neviem, ste tu našli nejakú sumu 25-tisíc. Nebuďte smiešny, pán minister. My hovoríme o miliónoch euro len pri dvoch projektoch oproti Eurovei, v rámci celého Slovenska hovoríme o miliónoch, miliónoch eur. Vy to viete a dobre to viete, len to takto zľahčujete. A máme sa teda z toho, čo bolo povedané, ja ešte, pardon, poznámku, že vypnul som niekde komentáre. Viete, čo vám poviem, že ja to ani neviem, to ma budete musieť naučiť. Vy ste teda taký zručný, zručný v týchto sociálnych sieťach, tak prídem ku vám na školenie, jak sa to robí. Ja neviem, jak sa vypínajú komentáre. A to, že som to tam spomenul, to je fakt. Fakty sú fakty a fakty sú od toho, aby sa hovorili, hej, a to na tom výbore naozaj, naozaj odznelo. A teda neviem, že či sa máme naozaj tešiť tomu, že vlastne vy zo Sliača nasadnete na súkromný, na teda štátny triskáč a idete do Štuttgartu na výlet na futbal, na maďarský futbal s maďarským ministrom a máme asi teda chápať, že to bolo okej, lebo ste bývali aj v spoločnom hoteli. Neviem, toto mi naozaj akože argumentačne silné nepríde.
15. schôdza NR SR - 10.deň - A. dopoludnia
Dátum: 2024-06-26
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

12. Ďakujem pekne kolegom za poznámky. Dám možno malé upresnenie, pán Hargaš, a pán minister hneď zjatril pozornosť. On v tom lete s pánom Dankom nebol, by ste neverili, on šiel samostatne. On si vybavil samostatný špeciál. Na Sliači ho čakal, išli z Rimavskej Soboty, na Sliači ho čakal, minister naskočil a išiel do Štuttgartu na futbal Maďarsko neviem s kým. A vysvetlené to bolo, že jednali o Gabčíkove. Viete, to jak Napoleon neviem s kým jednali niekde na treťom mieste. Viete, že nezaujato, hej. Čiže nemohli jednať na Slovensku, na Maďarsku, museli ísť do Nemecka jednať. Čiže to už sú také kalibre, hej, takže pozor dajte, neurážajte pána ministra, že on by sa viezol s Dankom. Oni sa svojím spôsobom neznesú a ešte to len bude horieť medzi nimi, budú iskry lietať, kto je väčší národniar, hej, za chvíľku medzi nimi. On s ním by v jednom nešiel. On šiel, myslím, na druhý deň alebo obdeň samostatne. Lebo tento štát má na to, aby minister sa mohol samostatne viezť do Štuttgartu na futbal s Maďarskom, národniarsky minister. Takto tu my fungujeme. Áno, to o tých príkladov toho, že kde by sa tie peniaze, alebo že kde máme rezervy, tých je strašne veľa. Ale to národniarov nezaujíma, zdá sa. Ďakujem pekne.
15. schôdza NR SR - 9.deň - B. popoludní
Dátum: 2024-06-25
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

130. Ďakujem pekne. Z toho, čo tu bolo povedané, je zrejmé, že teda opozícia nemá problém s činnosťou pani Kolíkovej, lebo dávalo by to určitú logiku, keby sme sa teraz hrali tú hru, ktorú sme si povedali na začiatku, že opozícia, koalícia, nominácie, kontrolné výbory. Ani jeden nenaznačil, že teda bola tam nejaká chyba. Teda, že by sme ako tak nenápadne kývli koalícii, že môžete ju odvolať, nebudeme sa za ňu stavať. Nuž, ale keď sme to neskonštatovali, tak treba nadstaviť hruď. Jeden za všetkého, za všetkých, všetci za jedného. A toto je proste ten kľúčový parameter, čo teraz nastane. Ja, ja, ja to chápem, fandím, je mi to sympatické, pán kolega apeluje. Treba apelovať, ja už som sa uapeloval dosť. Ja už niekedy strácam chuť a nervy apelovať. (Povedané so smiechom.) Ale vám to neberiem. Kľudne majte, možno budete úspešnejší, to beriem, že teda navrhujete niečo sa stretnúť, neviem čo. Nie, príde hlasovanie, oni, oni ju odvolajú. Hej? Politika je a bola a bude mocenská a títo ľudia počúvajú na mocenskú politiku. A to je všetko. Buď to dokážeme, alebo nedokážeme. Jeden za všetkých, všetci za jedného. Alebo zistíme, že nám tam na tej hornej rade je dobre, je tam pekný výhľad, nechce sa nám stade ísť dole. Hej, nechce sa nám nejak ísť z tých pozícií šéfov výborov, a proste necháme si povytierať s nami podlahu. Čiže áno, v určitý moment tá otázka príde, aj po tom vašom apeli sympatickom, však počkáme, uvidíme, možno zaberie. Ale čo keď nezaberie, pán kolega, čo keď nezaberie, čo potom?